Okresná prokuratúra Žilina 
Moyzesova 20, 011 56 Žilina 1

Sp. zn. : 2 Pv 53/12/5511	Žilina, 13.4.2012
EEČ : 2-43-152-2012

U Z N E S E N I E

Trestná vec:	obvinený XXXXX  
Prečin:	krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Žilina
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
dňa 12.01.2012 asi o 22.20 hod. v obci XXXXX, časť XXXXX, okr. XXXXX pod vplyvom alkoholu pravou nohou rozbil sklenenú výplň vchodových dverí vedúcich do budovy, cez vzniknutý otvor vošiel do chodby, kde následne pravou nohou rozbil sklenenú výplň na dverách predajne XXXXX, vošiel dovnútra, odkiaľ z boxu nad pokladňou vpravo od vchodových dverí odcudzil 10 ks krabičiek cigariet rôznych značiek a po tom, čo sa spustilo signalizačné zariadenie, tak z miesta ušiel, čím spol. XXXXX, XXXXX XXXXX spôsobil krádežou škodu vo výške 30,- € a poškodením zariadenia škodu vo výške 150,- €.

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník XXXXX XXXXX uznesením sp. zn. ČVS:ORP-XXXXX zo dňa 12.01.2012 podľa § 206 ods.1  Tr. por. vzniesol obvinenie XXXXX pre prečin krádeže podľa § 212 ods. 2 písm. a/ Tr. zák. na vyššie uvedenom skutkovom základe.	

	Dňa 12.04.2012 predložil poverený príslušník PZ na tunajšiu prokuratúru spisový materiál spolu s návrhom na podmienečné zastavenie trestného stíhania, s ktorým návrhom som sa stotožnila. 

XXXXX v prípravnom konaní vyhlásil, že spáchal skutok, za ktorý je stíhaný. Dal súhlas k podmienečnému zastaveniu trestného stíhania. Poškodená XXXXX, splnomocnený zástupca spol. XXXXX XXXXX si v trestnom konaní neuplatnila nárok na náhradu škody, a to s poukazom na tú skutočnosť, že odcudzený tovar bol do predajne vrátený a škodu na zariadení uhradila v plnej výške matka obvineného XXXXX. 

Za prečin krádeže podľa § 212 ods. 2 Tr. zák. možno uložiť trest odňatia slobody až na dva roky. 
	
Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak 
	a) obvinený vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
	b) nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu, a
	c) vzhľadom na osobu obvineného s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

	XXXXX je študent. Doposiaľ nebol súdom potrestaný. Nebol prejednávaný pre spáchanie priestupkov. 

XXXXX teda spĺňa všetky zákonné podmienky pre podmienečné zastavenie trestného stíhania.
	
Podľa § 216 ods. 2 Tr. por. v uznesení o podmienečnom zastavení  trestného stíhania  sa  určí  obvinenému skúšobná  doba  na 1 rok až 5 rokov. Skúšobná doba sa začína právoplatnosťou uznesenia o podmienečnom zastavení trestného stíhania. 
	
XXXXX bola určená skúšobná doba v  trvaní 1 rok, ktorej  dĺžku,  vzhľadom  na  závažnosť  trestného činu, povahu a osobu páchateľa, považujem za postačujúcu na zabezpečenie preventívneho i výchovného účelu trestného stíhania. 

Podľa § 217 ods. 1 Tr. por. ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.
	
Vzhľadom na vyššie uvedené skutočnosti som rozhodla tak, ako je to uvedené vo výrokovej časti tohto uznesenia a trestné stíhanie obv. XXXXX som podľa § 216 ods. 1 Tr. por. podmienečne zastavila.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Jaroslava Michulková
prokurátorka